**The Game Awards 2021**

A következő feladatban egy weboldalt kell készítenie a minden évben megrendezésre kerülő The Game Awards díjátadó 2021-es eseményéről a feladatleírás és a minta szerint. Ahol a feladat másként nem kéri, a formázási beállításokat a style.css stílusállományban végezze el úgy, hogy az új szelektorokat az állomány végén helyezze el! A szükséges kép és forrásállományokat a forrás könyvtárban találja. Nagyobb felbontású, színes mintát a kész weboldalról a minta.jpg állományban talál, melyet tilos a megoldásában felhasználni!

Az elkészült oldalt HTML-validáló eszközzel ellenőrizni kell és meg kell bizonyosodni annak helyességéről!

Nyissa meg a gameawards.html és a style.css állományokat és szerkessze azok tartalmát az alábbiak szerint:

1. A weboldal karakterkódolása utf-8, a weboldal nyelve magyar legyen!
2. A böngésző címsorában megjelenő cím „The Game Awards” legyen!
3. A weboldal fejrészében helyezzen el hivatkozást a style.css, valamint a bootstrap.min.css stíluslapokra!
4. A weboldalon készítsen egy új menüpontot! Az új menüpont a „Győztes” és a „Korábbi győztesek” menüpontok között helyezkedjen el, „Díjazottak” legyen a szövege és az oldalon belül a dijazottak azonosítójú elemre hivatkozzon!
5. „A 2021-es díjátadó” szöveget alakítsa h1-es címsorszintű címsorrá az osztályazonosító(k) megtartásával!
6. „A 2021-es díjátadó” szöveg alatti bekezdésben a „3.5 órás” szövegrészt alakítsa aláhúzottá és félkövérré beágyazott (inline) stílus alkalmazásával!
7. Szintén az „A 2021-es díjátadó” szöveg alatti bekezdésben az „IDE” szövegrészre készítsen hiperhivatkozást, amely a webforras.txt állományban található Youtube videóra mutasson! A hivatkozás a böngészőben új lapon nyíljon meg!
8. A jelöltek közül hiányzik egy játék. Szúrja be az „It Takes Two”-t a többi jelöltnek megfelelő formában a „Deathloop” és a „Metroid Dread” közé! Képnek illessze be az ittakestwo.jpg képet! Ha a képet nem sikerül betölteni, vagy a felhasználó az egeret a kép fölé viszi, mindkét esetben az „It Takes Two” felirat jelenjen meg!
9. A „Jelöltek” esetében módosítsa a megjelenési beállításokat olyan módon, hogy a jelöltek mindegyike egy sorban jelenjen meg nagy felbontású (lg) megjelenítő esetén!
10. A „Győztes” cím alatt alakítsa ki a felsorolást a mintának megfelelően!
11. A felsorolástól jobbra található keretbe illessze be a winnerimage.jpg képet! A képet lássa el a gyoztesimg azonosítóval!
12. Alakítsa ki a táblázatot a „Kategóriák díjazottjai” alcím alá a mintának megfelelően az alábbiak szerint! A táblázat forráskódját a tablaforras.txt állományban találja!
    1. A táblázat első sorának celláit alakítsa fejléc típusúvá! A fejléc típusú cellák háttérszíne #142BF5, a szöveg középre igazított és fehér legyen!
    2. Hozzon létre a táblázat végére még egy sort, melybe illessze be a „Teljes lista” szöveget! Alkalmazzon cellaösszevonást a két egymás melletti oszlopra a mintának megfelelően!
    3. A „Teljes lista” feliratra állítson be hiperhivatkozást, ami a webforras.txt állományban található második URL-re mutasson! A böngésző a hivatkozást új lapon nyissa meg!
    4. Állítsa be a stíluslapon, hogy a táblázat celláinak egy képpont vastag folytonos, #142BF5 színű szegélye legyen!
13. A táblázatot magába foglaló tartalmazó elemet (div) formázza a p-2 osztálykijelölő mellett a col-lg-6 osztálykijelölővel!
14. A táblázat mellett található felsorolas osztályazonosítóval ellátott elemen belül hozza létre a mintának megfelelő definíciós listát!
15. Alakítsa ki a láblécet az alábbi leírás és a minta alapján:
    1. A láblécben készítsen hivatkozást, amely mutasson a „fejlec” azonosítójú elemre!
    2. A hivatkozás szövege „Lap tetejére” legyen!
    3. A láblécben lévő hivatkozáshoz készítsen stílusbeállítást úgy, hogy a hivatkozás szövege fehér színű, félkövér legyen! Ha a hivatkozás fölé visszük az egeret, akkor a szöveg színe változzon rgb(184, 134, 11) színűre, aláhúzás nélkül!
    4. A hivatkozást tartalmazó elem osztályát egészítse ki a p-2 osztálykijelölővel!
16. A következő beállításokat, módosításokat a style.css stíluslapon végezze el:
    1. Állítsa be, hogy a weboldal háttere a hatter.jpg kép legyen! A háttérkép ismétlődjön a minta szerint!
    2. A dokumentum összes bekezdésének igazítása legyen sorkizárt!
    3. Az info osztálykijelölőjú elem(ek) szegélye legyen, 2 képpont vastag folytonos fekete vonal!
17. Az elkészült gameawards.html oldalt ellenőrizze a https://validator.w3.org/ oldalon! Amennyiben a validátor hibát/hibákat jelez javítsa ki azokat! Az eredményről készítsen pillanatképet, és mentse el awardsValidalas néven!
18. Az elkészült style.css oldalt ellenőrizze a https://jigsaw.w3.org/css-validator/ oldalon! Amennyiben a validátor hibát/hibákat jelez javítsa ki azokat! Az eredményről készítsen pillanatképet és mentse el styleValidalas néven!